
Társaságunk, a Flextronics International Termelő és Szolgáltató Vámszabadterületi Korlátolt Felelősségű Társaság az alábbi telephelyekkel rendelkezik:

1. 8660 Tab, Munkás u. 28. (egyben a jogi székhely is)  
Elektronikai alkatrész és késztermékgyártás folyik. A termékek főleg ipari felhasználású cikkek, illetve háztartási gépek alkatrészei és részegységei.

2. 8900 Zalaegerszeg, Zrínyi Miklós u. 38.  
8900 Zalaegerszeg, Posta u. 63.  
8900 Zalaegerszeg, Bánki Donát út 1.
Zalaegerszegen három gyártóüzem is található. Két korábban is működő üzemünkben elsősorban elektromos berendezések és számítástechnikai eszközök, illetve az autóiparban használt elektronikai alkatrészek előállítása történik. A termelő tevékenység mellett itt kapott helyet a kutató-fejlesztő bázis is, amely főleg elektronikai alkatrészek és nyomtatott áramkörök fejlesztésével és optimalizálásával foglalkozik. A Bánki Donát utcában épített új gyáregységben elektromos járműipari alkalmazásokhoz kapcsolódó termékek gyártása folyik.

3. 9600 Sárvár, Ikervári u. 42.   
9600 Sárvár, Ikervári u. 25.  
9600 Sárvár, Ungvár u. 22. 
9600 Sárvár, 1359. hrsz.
9600 Sárvár, 1360/1. hrsz.
9600 Sárvár, 1390. hrsz 
Sárváron található Társaságunk műanyag fröccsöntő üzeme, amely az autóipari szegmens és a háztartási elektronikai termékeket gyártó cégek részére szolgáltat műanyag alkatrészeket és ezek mellett kiszolgálja fióktelepeink műanyag alkatrész igényét is. Szintén itt található az autóipari beszállítói bázisunk másik termelő egysége is, mely lámpatestek összeszerelése mellett már egy új, elektromos kerékpár összeszerelési tevékenységet is végezni fog. Termelő egységünk jelenleg elsődlegesen az új termék bevezetés, az indulási tevékenységek, a szerszámozás, a mérnöki támogatás és az előszériás feladatok ellátásáért felelős. Ezen felül a sárvári gyár a helyszíne egy világszerte híres cég konyhai kisgépei gyártásának. Továbbá folyik gyártás egy medical termékekhez köthető vevőnk részére is.
Továbbá Sárváron található a Flextronics International Kft. adminisztrációs központja, mely az egyes telephelyek számára szolgáltat könyvviteli, adózási és bérszámfejtési szolgáltatásokat.



4. 4400 Nyíregyháza, Debreceni út 342.  
4400 Nyíregyháza, Debreceni út 370.  
A Társaság nyíregyházi telephelyén található épületek bérbeadásra kerültek a termelőeszközöket megvásárló üzleti partner részére. Az egyik telephelyet a Kft. is úgy bérelte egy harmadik féltől, a telephely kivezetése a cégadatok közül folyamatban van. A másik szintén nyíregyházi telephely (Debreceni út 370) pedig logisztikai feladatokat lát el.

5. 1183 Budapest, Hangár utca 5-37.  
Ezen fióktelepünkön található a Flextronics Budapest Kft-vel történt összeolvadásunk után a javítási szolgáltatásunk bázisa, melyen vevőink részére garanciális és garancián túli javítási szolgáltatást nyújtunk. Itt kapott helyet a Medical szegmens gyártó- és javítási bázisa is, mely kórháztechnikai eszközök javítását, illetve gyártását végzi.

6. 2360 Gyál, Bem József utca 32.  
A gyáli telephelyünkön logisztikai és javítási szolgáltatásokat végzünk budapesti telephelyünk kiszolgálására. 

7. 1117 Budapest, Irinyi József u. 4-20.  
Ezt a fióktelepet szintén 2015 évben indítottuk el. A tevékenységünk ezen a telephelyen szorosan összefonódik a Flextronics csoport által végzett ipari kutatás-fejlesztési tevékenységgel. Az itt található mérnöki tudásbázis a számítástechnikai hardware megoldások további fejlesztésében fejt ki munkát.

8. 2225 Üllő, K-Sped körút 28.  
Ezen fióktelepünkön ügyfelünk számára logisztikai és anyagkezelési szolgáltatást nyújtunk.

9. 2360 Gyál, Gorcsev Iván utca 7. B. ép.  
Második gyáli telephelyünkön logisztikai szolgáltatásokat végzünk, amely kiegészíti és kiszolgálja a budapesti és a gyáli Bem József utcai telephely munkáját.







A társaság nettó árbevétele az előző évhez képest 7,08%-kal csökkent. Az árbevétel-visszaesés fő okai között szerepel a Lifestyle üzletágban tapasztalt jelentős európai keresletcsökkenés. További negatív hatást gyakorolt az Automotive üzletág teljesítményére több kifutó termékprogram gyártásának megszűnése, továbbá az Industrial szegmensben jelentkező alacsonyabb vevői megrendelésállomány. A változások összességében a piaci kereslet mérséklődésére, a portfólió- és gyártási struktúra átalakulására, valamint egyes termékek életciklusának végéhez kapcsolódnak.

A működő tőke az előző évhez képest 1%-os növekedést mutatott. A vevőkövetelések állománya érdemben nem változott, míg a készletek és a szállítói kötelezettségek kisebb mértékben, egymással összhangban növekedtek. Ennek eredményeként a működő tőke szintjében jelentős változás nem következett be.

A Társaság adózott eredménye az előző pénzügyi évhez képest 8.6 millió euróval növekedett. Az árbevétel és az üzemi ráfordítások egyaránt csökkenést mutattak, ami összességében az üzemi eredmény visszaesését eredményezte. Egyes költségelemek csökkenése ugyanakkor elmaradt az árbevétel változásának mértékétől, amelyet a forint árfolyamának alakulása magyaráz. 
Az adózott eredmény növekedését elsősorban a pénzügyi eredmény javulása támogatta. 
A pénzügyi műveletek eredményének növekedése döntően a devizaárfolyam-változások hatására keletkezett. A Társaság jelentős devizás követelés- és kötelezettségállományának átértékelése során elszámolt realizált és nem realizált árfolyamkülönbözetek együttes nettó hatása kedvező volt.
A tárgyévben a részesedések értékelése megegyezik az előző évivel mivel nem tapasztaltunk tartósan fennálló változást az üzleti várakozásokban így sem értékevesztés, sem visszaírás nem keletkezett. 

	ROE (MSZE / Saját tőke)
	0,02
	
	0,05

	ROA (MSZE / Eszközök)
	0,01
	
	0,01

	Módosított ROA ((Üzemi eredmény + Fizetett kamatok) / Eszközök) 
	0,03
	
	0,02

	Eszközök forgási sebessége (Árbevétel / Eszközök)
	1,29
	
	1,15

	Operatív nyereséghányad (Üzemi eredmény / Árbevétel)
	0,01
	
	0,00




A Társaság szerződéseinek végrehajtása a magas fokú automatizáltságnak köszönhetően nem ütközött jelentős munkaerőpiaci kihívásokba.

Üzletági teljesítmény:
· Autóipari üzletág:
Az autóipari üzletág a tárgyév során strukturális átalakuláson ment keresztül. A korábbi generációs termékekhez kapcsolódó programok fokozatos kifutását egyre nagyobb mértékben ellensúlyozzák az új technológiákhoz és az elektromobilitáshoz kötődő projektek.
· Ipari termékek:
Az ipari üzletág árbevétele a tárgyév során csökkent, amely elsősorban egyes hagyományos ipari és fogyasztói alkalmazásokhoz kapcsolódó programok alacsonyabb volumenének tudható be.
· Lifestyle üzletág:
A lifestyle üzletág teljesítménye a tárgyév során jelentősen visszaesett. Az árbevétel csökkenésének fő oka egy meghatározó fogyasztói termékprogram iránti európai kereslet mérséklődése.
· Medical üzletág:
A medical szegmens fejlődése továbbra is kedvezően alakul, az új projektek fokozatos felfutásának köszönhetően, mellyel tovább bővül a magas hozzáadott értékű, technológia- és tudásintenzív termékek aránya a termék mixben

A Flextronics International Kft. Finanszírozása továbbra is stabil, az XBOND kötvényünk elegendő finanszírozást biztosít, hatékony finanszírozás érdekében a vállalat ezen felül cash pool rendszert üzemeltet, így a finanszírozással kapcsolatos követelések, kötelezettségek jellemzően kapcsolt vállalkozásokkal szemben állnak fenn, banki finanszírozást jellemzően nem vesz igénybe a magyar vállalat.

Vállalatunk rendelkezik az ISO 9001 szerint tanúsított minőségbiztosítási rendszerrel, a szükséges üzemekben IATF 16949 tanúsítvánnyal, valamint ISO 14001 környezetvédelmi minősítéssel is, valamint folyamatban van üzemeink teljeskörű ISO 45001 tanúsítása. A környezetvédelem számunkra nem csak a termelési folyamatok során fontos tényező, hanem a termékeink tekintetében is, amelyeknél mindig figyelemmel kell lennünk az adott uniós irányvonalakra és szabályozásokra, valamint a magyar törvényekre. A Társaság a tárgyév során elvégezte az ESG törvényből fakadó megfelelési kötelezettségeihez kapcsolódó előkészítő feladatokat, beleértve a szükséges átvilágítási folyamatok, beszállítói kérdőívek és adatgyűjtési tevékenységek végrehajtását, a szükséges információk összegyűjtése és feldolgozása a vonatkozó jogszabályi előírásoknak megfelelően megtörtént. A kapcsolódó független tanúsítási és ellenőrzési eljárások a jogszabályi ütemezésnek megfelelően a beszámoló elkészítését követően, a 2026. év során kerülnek lefolytatásra. 
A Társaság elkötelezett az ESG követelményeknek való folyamatos megfelelés mellett, és ennek érdekében kialakította a fenntarthatósági adatgyűjtési, kockázatértékelési és beszállítói átvilágítási folyamatait, melynek tanúsítása 2026-ban de már a beszámoló elkészítését követően várható.

A Budapesti fejlesztési központ Kutatási, termékfejlesztési tevékenységet végez. Szakterülete a hálózati kommunikációs eszközök és magas szintű önvezető rendszerek.

A fentebb említett minőségbiztosítási rendszerek mellett, mint konszolidált leányvállalat, a magyarországi telephelyek szigorú üzleti kontroll környezetet üzemeltetnek megfelelve a Sarbanes–Oxley törvény által emelt kívánalmaknak.

A Csoport által bejelentett tervezett szétválási (spin-off) folyamat kapcsán a Társaság jelenlegi információi szerint a magyarországi tevékenységet érintő várható hatások nem jelentősek. Az eddig ismert változások elsősorban néhány regionális munkavállaló szervezeti áthelyezésére korlátozódnak. A Társaság működésében, finanszírozási struktúrájában vagy gazdálkodásában jelenleg nem várható lényeges változás. Amennyiben a jövőben olyan körülmény merülne fel, amely a Társaság helyzetére érdemi hatással lehet, arról a Társaság a hatályos jogszabályoknak megfelelően tájékoztatást ad.

A mérleg fordulónapja után nem történt olyan lényeges esemény, amely befolyásolta volna a beszámoló adatait.

Tab, 2026. július 28.

